تاند (چهارشنبه د قوس ۵) د افغانستان د بهرنیو چارو وزارت وايي، تر اوسه په رسمي توګه دوی ته نه دي ویل شوي چې امارات افغانانو ته ویزې نه ورکوي۔

د وزارت ویاند ګران هېواد وايي، تر اوسه یې د متحده عربي اماراتو لخوا داسې کوم سند یا خبر نه دی ترلاسه کړی چې دغه هېواد دې په افغانانو ویزې بندې کړي دي۔

د نوموړي په خبره چې دوی دغه موضوع یواځې په رسنیو لیدلې او رسماً چا ورته په دې هکله څه نه دي ویلي۔

د متحده عربي اماراتو د دولتي خبرځایونو په قول رویټرز خبري اژانس نن راپور ورکړ چې د اماراتو په دې پرېکړه کې د افغانستان، سوریې، پاکستان، سومالیا، لیبیا، یمن، الجزایر، کینیا، عراق، تونس او ترکیې په ګډون ۱۳ اسلامي هیوادونه شامل دي۔

یوې دولتي سرچینې رویټر خبري اژانس ته وویل چې افغانانو، پاکستانیانو او د څو نورو هیوادونو اتباعو ته د وېزې ورکړه موقتاً د امنیتي ملحوظاتو په خاطر بنده شوې ده۔

وروستیو څو لسیزو کې متحده عربي امارت د افغانستان او ایران په ګډون د یو شمېر هېوادنو لپاره د پانګونې ښه ځای بلل شوی دی او ګڼ شمېر افغانان پکې په کارونو بوخت دي